**Idén is határtalan lesz a nyár**

Elindult Közép-Európa egyik legjelentősebb kulturális programsorozata

**Fél év alatt közel száz fesztivál és várhatóan több mint egymillió látogató – elindult a MOL – Új Európa Alapítvány Határtalan nyár rendezvénysorozata. A közép-európai léptékben is egyedülálló kezdeményezés változatos tematikájú magyarországi és külhoni kulturális eseményeket támogat. Ezzel hozzájárul a helyi közösségek értékeinek megőrzéséhez és előmozdítja fiatal tehetségek kibontakozását.**

Kedden mutatták be Veszprémben a sajtónak a MOL – Új Európa Alapítvány saját produkcióját, a TehetségKertet, ami két napon át szerepelni fog a júliusi VeszprémFest ingyenesen megtekinthető programjai között. A délutáni előadáson az Alapítvány által támogatott ifjú művészek – zenész, énekes, balett táncos fiatalok – mutatkoznak be a veszprémi Jezsuita Templomban.

Ez a kiemelt rendezvény csak egy példája a MOL – Új Európa Alapítvány májustól októberig tartó, nagyívű kulturális sorozatának. A szlovéniai Muravidéktől a gyergyói hegyekig a Kárpát-medence szinte minden jelentősebb régiójában sor kerül valamilyen izgalmas rendezvényre a következő időszakban. A teljes lista egy közel száz eseményből álló, színes kaleidoszkóp. Találunk köztük főleg fiatalokat célzó nyári fesztiválokat, népzenei, jazz vagy éppen komolyzenei koncerteket, gasztronómiai programokat, összművészeti eseményeket, színházi előadásokat és animációs filmszemlét is.

A kezdeményezés sikerét jelzi, hogy a tavalyi 75 fesztiválon több mint egymillió látogató fordult meg. Idén az Alapítvány tovább bővítette a támogatotti kört, a külhoni nyertesek száma is gyarapodott, mellettük pedig első alkalommal magyarországi fesztiválok is bekerültek a rendezvénysorozatba. A fent említett, prémium kategóriás nemzetközi művészeket színpadra állító VeszprémFest mellett például a színes közép-európai produkciókkal kitűnő, nagymarosi VéNégy Fesztivál, a dél-baranyai Nagyharsányban és környékén zajló Ördögkatlan és az idén 10. jubileumát ünneplő Salföldi Dalföld.

A külhoni programkínálat 85 idei fesztiválja hasonlóan sokszínű műfaji változatosságot kínál a legkülönfélébb látogatói igényeknek is megfelelve. Választhatunk közülük nagy múltú, minden évben tízezres tömegeket vonzó, soknapos eseményeket (például a Kolozsvári vagy a Partiumi Magyar Napok), egyedi hangulatú és családias rendezvényeket (a beregszászi Mesevarázs vagy a Taste of Transylvania gyimesi gasztrofesztivál) egyaránt. Ezek az események nemcsak szórakoztatnak: ráirányítják a reflektorfényt egyes régiók kevésbé ismert kulturális értékeire. Bemutatkozási lehetőséget kínálnak olyan helyi előadóknak és fiatal művészeknek is, akik az így szerzett ismertséget felhasználva adhatnak lendületet a karrierjüknek.

Az Alapítvány szándéka szerint a Határtalan nyár kapcsolatot teremt a különböző magyarlakta régiók között. A szervezők visszajelzései alapján a hatásuk időben jóval túlnyúlik a programok néhány napján: a kulturális fesztiválok részévé válnak a helyi társadalomnak és sokszor szimbólumaivá az adott településnek. Tartson velünk a sokszínű programkínálat felfedezésében: [www.hatartalannyar.hu](file:///%5C%5Cmuea-srv%5CKozos%5CKOMMUNIK%C3%81CI%C3%93%5CHat%C3%A1rtalan%20Ny%C3%A1r%5C2025%5Cwww.hatartalannyar.hu)

*Háttérinfó:*

**A MOL – Új Európa Alapítvány** a MOL és a Magyar Állam 2021 júliusában létrehozott közös alapítványa. Az Alapítvány pályázati támogatásokat nyújt a közép-európai régió közösségi értékteremtéséhez, a magyar kulturális örökség megőrzéséhez és fejlesztésekhez. Részben átvette a MOL társadalmi felelősségvállalási tevékenységeit, valamint közérdekű feladatokat lát el a tehetséggondozás, a kultúra és örökségvédelem, a szociális ügyek, a fenntarthatóság, valamint a sportélet területén.

**A MOL – Új Európa Alapítvány a Határtalan nyár rendezvénysorozat** elindításával 2022-ben arra vállalkozott, hogy kulturális örökségünk megőrzését és továbbélését segítve felkarolja Közép-Európa magyarlakta régióinak értékteremtő rendezvényeit. Pályázati forrásokkal segíti a kortárs kultúrához való kapcsolódást, a programkínálat bővítését a fiatal tehetségek bemutatkozásával és műfaji sokszínűséggel, ösztönzi a fejlesztéseket, és támogatást nyújt a szélesebb közönség eléréséhez.

Budapest, 2025.06.18.